இந்த நூற்றாண்டின் பெரும்பாலான புரட்சிகள் , குறிப்பாக தேசியஇனப்போராட்டங்கள் அடிப்படையில் மார்க்ஸியத்தின் போராட்ட மனநிலையையும் , தர்க்கங்களையும் கடன் பெற்றவை என்பதைக் காணலாம் . அவற்றில் கணிசமானவை எல்லா அடிப்படை அறங்களையும் மீறிச்சென்று பெரும் அழிவுகளை உருவாக்கின எனும்போது இந்த வினா மார்க்ஸியம் பற்றிய ஒரு தத்துவ அலசல் மட்டுமல்ல, இனிவரும் காலத்துக்கும் மிக அவசியமான ஒன்றாகும். என் ‘ ‘ பின் தொடரும் நிழலின் குரல் ‘ ‘ இவ்வினாவையே எழுப்புகிறது — கருத்தியலுக்கும் அறவியலுக்கும் உள்ள உறவு என்ன ? எல்லா கருத்தியல்களுக்கும் பொதுவான அறம் உண்டா ? இல்லை , ஒவ்வொரு கருத்தியலும் தன் தர்க்கத்தின் அடிப்படையில் தனக்கென அறவியல்களை உருவாக்கிக் கொள்ளலாமா ?அப்படியெனில் அது அறவியலே அல்ல , தத்துவத்தின் செயல்திட்டம் மட்டும் தானே ? தமிழில் என் நாவலை முன்வைத்து அதன் மீது உருவான விவாதங்கள் மிக மேலோட்டமானவை . கணிசமானவை வெறும் வசைகள் . அது ஏமாற்றமும் அளிக்கவில்லை , அவர்களிடம் அதற்குமேல் எதிர்பார்ப்பதும் தவறு . சோவியத் ருஷ்யா என்ற கனவு ஐம்பது வருடம் அதிதீவிரமாக முன்வைக்கப்பட்ட இங்கு அதன் வீழ்ச்சி சார்ந்து நூறு பக்கமளவுக்கு கூட விவாதம் நடக்கவில்லை என்பது நாம் அறிந்ததே.